Dienn
An dienn, pe koaven, koavon e Treger, zo un danvezenn druz, gwenn he liv, a zo e-barzh al laezh. Dre ma'z eo skañvoc'h eget an dour, a zo elfenn bennañ al laezh, e teu an dienn war gorre pa deu al laezh diouzh tezhioù al loen.
Al laezh-dienn, pe laezh koavenet, pe al laezh livrizh a vez graet eus al laezh n'eo ket bet lamet an dienn dioutañ, hag al laezh diziennet, pe digoavenet, pe diskoavenet, eus an hini hep dienn. 
Tri seurt laezh hervez feur an dienn (druzoni) a zo ennañ a vez gwerzhet er stalioù en Europa : laezh diziennet (kazi dizruz), laezh hanter-diziennet (17 gramm a zruzoni dre litr), laezh dienn (34 gramm a zruzoni dre litr).

Dienn hadennet
Dre silañ enni laktobazhigoù e c'heller fardañ un dienn hadennet a zo fetisoc'h ha trenkoc'h eget an dienn skañv a zeu gant al laezh livrizh. Goude bezañ bet pasteurekaet e vez gwerzhet an dienn hadennet evit he implij er geginerezh.

Farderezh an amanenn 
Implijet e vez an dienn evit fardañ an amanenn. Dienn laezh ar buoc'henned a vez implijet peruvuiañ, met laezh ar bualed, ar c'hañvaled hag ar yaked a vez ivez. Dre vasañ kreñv an dienn e c'heller fardañ an amanenn en ur ribod.

Gerioù gant dienn enno
dienn-skorn pe dienn skornet

Gerioù ha troiennoù deveret
diennañ un den bennak : goulennata pizh evit lakaat un den bennak da lavaret traoù resis
diennek
diennerez
 laezh koavenet : laezh naturel, gant koaven ennañ
 laezh diskoavenet, digoavenet, kignet,  : laezh a zo bet tennet ar goaven anezhañ

Leoù-touet
Implijet e vez ar ger dienn en un nebeud leoù-touet, marteze e-lec'h ar ger diaoul:
Pod an dienn!
Sac'h an dienn!

Sellet ivez
amanenn
diennerez
ribod

Laezhajoù
Temzoù-boued